Kommissionens forordning (EF) nr. 1234/2001

af 22. juni 2001

om gennemførelsesbestemmelser til Rådets forordning (EF) nr. 822/2001 og om delvis refusion af den importtold, der opkræves i forbindelse med et toldkontingent for maltbyg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 822/2001 af 24. april 2001 om åbning af et toldkontingent for maltbyg henhørende under KN-kode 1003 00 (1), særlig artikel 2,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(2), senest ændret ved forordning (EF) nr. 1666/2000(3), særlig artikel 10, stk. 4, og

ud fra følgende betragtninger:

(1) Bestemmelserne om behandling af import af korn til Fællesskabet er fastsat i Kommissionens forordning (EF) nr. 1249/96 af 28. juni 1996 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn(4), senest ændret ved forordning (EF) nr. 2235/2000(5). I denne forordning fastsættes det i artikel 2, stk. 5, at der under visse omstændigheder kan ydes en fast nedsættelse af importtolden på 8 EUR/ton for bl.a. maltbyg.

(2) I henhold til artikel 1 i forordning (EF) nr. 822/2001 er der for 2001 og 2002 åbnet et toldkontingent på 50000 tons kvalitetsbyg henhørende under KN-kode 1003 00 bestemt til produktion af malt, der skal anvendes til fremstilling af øl, som lagrer i tanke indeholdende bøgetræ. Den toldsats, der anvendes for denne indførsel, er på 50 % af den fulde toldsats, der gælder på indførselsdagen, og uden den i forordning (EF) nr. 1249/96 fastsatte faste nedsættelse af importtolden med 8 EUR pr. ton. Det er derfor nødvendigt at tilpasse tolden efter forordning (EF) nr. 1249/96 for en mængde på højst 50000 tons maltbyg, for hvilken ansøgningerne om importlicens blev indgivet mellem den 1. januar 2001 og datoen for ikrafttrædelsen af denne forordning, ved at nedsætte toldsatsen på dagen for det importerede produkts overgang til fri omsætning med 50 %, idet det således fremkomne beløb forhøjes med 8 EUR/ton for at tage hensyn til den faste nedsættelse af importtolden, som kan anvendes ved overgangen til fri omsætning. For de mængder, for hvilke ansøgningerne om importlicens indgives mellem datoen for ikrafttrædelsen af denne forordning og den 31. december 2001, nedsættes importtolden med 50 % for den endnu ikke udnyttede del af det årlige kontingent på 50000 tons.

(3) Det toldkontingent, der blev åbnet ved forordning (EF) nr. 822/2001, dækker perioden fra 1. januar til 31. december i henholdsvis 2001 og 2002. På trods af bestemmelserne i artikel 2 i nævnte forordning kan der ikke fastsættes bestemmelser med tilbagevirkende kraft for at sikre kvaliteten af den allerede indførte byg eller at anerkende dokumenter, der gør det muligt at garantere denne kvalitet.

(4) Iværksættelsen af denne internationale forpligtelse bør sikres ved at gøre det muligt, at handlende, der har indført byg af særlig kvalitet bestemt til brygning i den pågældende periode, på anmodning kan nyde godt af nedsættelsen af importtolden med fradrag af eventuelle faste nedsættelser. Det er derfor nødvendigt at give medlemsstaterne tilladelse til at refundere den for meget opkrævede told til importører, der kan bevise, at de har nydt godt af den nedsættelse af importtolden med 8 EUR/ton, der er fastsat for maltbyg, mellem den 1. januar 2001 og datoen for ikrafttrædelse af denne forordning. Da den frist, der ved forordning (EF) nr. 1249/96 er fastsat for at forarbejde byg til malt, er på seks måneder fra datoen for overgang til fri omsætning, og da en frist på 150 dage for fremstilling af øl af den type, der er fastsat i dette kontingent, er fuldt tilstrækkeligt, bør disse frister af hensyn til klarheden opretholdes i forbindelse med bestemmelserne for dette kontingent.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. I medfør af bestemmelserne i artikel 1 i forordning (EF) nr. 822/2001 refunderes et beløb på 50 % af den importtold, der for hver forsendelse gælder på dagen for overgang til fri omsætning, nedsat med 8 EUR/ton, for de mængder maltbyg, der er bestemt til fremstilling af øl, som lagres i tanke indeholdende bøgetræ, og for hvilke der ved overgangen til fri omsætning blev ydet en fast nedsættelse af importtolden på 8 EUR/ton i henhold til artikel 2, stk. 5, i forordning (EF) nr. 1249/96, og for hvilke ansøgningen om importlicens blev indgivet i perioden fra 1. januar 2001 til datoen for ikrafttrædelse af nærværende forordning, inden for rammerne af 50000 tons og på anmodning af importøren eller hans befuldmægtigede.

Tolden refunderes på følgende betingelser:

- den indførte byg er blevet forarbejdet til malt senest seks måneder efter datoen for overgang til fri omsætning, og

- den således fremstillede malt er blevet forarbejdet til øl lagret i tanke indeholdende bøgetræ senest 150 dage efter den dato, hvor byggen blev forarbejdet til malt.

2. For de mængder, der er angivet i stk. 1, indgiver importørerne senest 15 arbejdsdage efter denne forordnings ikrafttrædelsesdato til den kompetente myndighed i den medlemsstat, der har udstedt importlicensen, en ansøgning om tildeling af nedsat told efter modellen i bilag II med angivelse af den mængde, som kan omfattes af den i stk. 1 omhandlede delvise refusion af tolden, jf. artikel 880 i Kommissionens forordning (EØF) nr. 2454/93(6).

Ansøgningen skal ledsages af:

- uddrag af importlicensen, som beviser, at den pågældende mængde faktisk er overgået til fri omsætning

- bevis for, at importøren hos det organ, som har udstedt importlicensen, har stillet en sikkerhed på 5 EUR/ton for korrekt gennemførelse og

- en anmodning om attestering for refusion af tolden efter modellen i bilag I.

3. Medlemsstaterne giver senest fem arbejdsdage efter udløbet af den i stk. 2, første afsnit, omhandlede frist pr. telex, telefax eller telegram Kommissionen meddelelse om de mængder, der er omfattet af ansøgninger om tildeling af nedsat told fra 1. januar 2001 til datoen for ikrafttrædelse af denne forordning.

4. Hvis den samlede mængde, for hvilken der er indgivet ansøgninger om tildeling af nedsat told, for den nævnte periode overstiger 50000 tons, giver Kommissionen på grundlag af de af medlemsstaterne indsendte meddelelser senest tre arbejdsdage efter udløbet af den i stk. 3 omhandlede frist medlemsstaterne meddelelse om den nedsættelsessats, der skal anvendes på de mængder, for hvilke der er indgivet ansøgning om attestering.

5. Den kompetente myndighed i den medlemsstat, der har udstedt importlicensen, udsteder en attest efter modellen i bilag I, idet der i givet fald tages hensyn til den i stk. 3 omhandlede nedsættelsessats, med angivelse af den mængde, for hvilken der kan ske delvis refusion af tolden, jf. artikel 880 i forordning (EØF) nr. 2454/93.

Attesten udstedes kun og sikkerheden for korrekt gennemførelse, jf. stk. 2, frigives kun for de mængder, for hvilke importøren fremlægger følgende beviser:

- bevis for forarbejdning til malt, jf. artikel 2, stk. 5, litra c), i forordning (EF) nr. 1249/96, og

- en supplerende attest, der godtgør, at malten er blevet forarbejdet til øl, som lagres i tanke indeholdende bøgetræ, inden for den i stk. 1 fastsatte frist.

Attesten udstedes af:

- en administrativ myndighed, der godtgør, at den virksomhed, hvor den pågældende malt blev anvendt til fremstilling af øl, råder over lagringstanke indeholdende bøgetræ, hvis forarbejdningen til øl fandt sted inden offentliggørelsen af denne forordning

- den toldtjeneste, der skal kontrollere forarbejdningen af byg til malt for de mængder byg, for hvilke ansøgningen om importlicens blev indgivet inden offentliggørelsen af denne forordning, mens forarbejdningen til øl endnu ikke havde fundet sted på dette tidspunkt.

Den i stk. 2 omhandlede sikkerhed for korrekt gennemførelse frigives for de mængder, der faktisk er forarbejdet, men som ikke er tildelt.

6. Ansøgninger om refusion indgives af importørerne til det toldsted, hvor toldbehandlingen har fundet sted. Ansøgninger om refusion skal ledsages af:

a) importlicensen eller en bekræftet kopi heraf

b) den i stk. 5 omhandlede attest, og

c) angivelsen om overgang til fri omsætning for den pågældende indførsel.

Refusionen pr. tons er lig med 50 % af den fulde sats på dagen for overgang til fri omsætning minus 8 EUR pr. tons.

Artikel 2

1. Når de i stk. 2 fastsatte betingelser er opfyldt, nedsættes i medfør af bestemmelserne i artikel 1 i forordning (EF) nr. 822/2001 på anmodning af importøren eller hans befuldmægtigede den told, der for hvert vareparti gælder på dagen for overgang til fri omsætning, med 50 % for de mængder byg henhørende under KN-kode ex 1003 00 bestemt til fremstilling af malt (kontingentets løbenummer: 09.4061), der skal anvendes til fremstilling af øl, som lagres i tanke indeholdende bøgetræ, og for hvilke ansøgningen om importlicens indgives i løbet af 2002 og mellem datoen for ikrafttrædelse af denne forordning og den 31. december 2001. Den nedsættelse af tolden med 8 EUR/ton, der er fastsat i artikel 2, stk. 5, i forordning (EF) nr. 1249/96, anvendes i så fald ikke.

For perioden mellem datoen for denne forordnings ikrafttrædelse og den 31. december 2001 inklusive anvendes nedsættelsen af importtolden med 50 % dog kun for en mængde svarende til kontingentet på 50000 tons for 2001 nedsat med mængden af de ansøgninger om toldrefusion, der blev indgivet i perioden 1. januar 2001 til datoen for ikrafttrædelse af denne forordning, jf. artikel 1. Toldnedsættelsen anvendes om nødvendigt kun for de ansøgninger, der er indkommet, indtil den således fastsatte mængde er opbrugt, under hensyntagen til den kronologiske rækkefølge af ansøgningernes indgivelse fra datoen for ikrafttrædelsen af denne forordning.

2. Nedsættelsen af tolden med 50 % bevilges, når følgende betingelser er opfyldt:

- den indførte byg er blevet forarbejdet til malt senest seks måneder efter datoen for overgang til fri omsætning, og

- den således fremstillede malt er blevet forarbejdet til øl lagret i tanke indeholdende bøgetræ senest 150 dage efter den dato, hvor byggen blev forarbejdet til malt.

3. For at den i stk. 1 fastsatte nedsatte toldsats kan anvendes, skal der i den importlicens, der er udstedt i henhold til artikel 2, stk. 5, i forordning (EF) nr. 1249/96, anføres en af følgende angivelser i rubrik 24:

- Derecho 50 % solicitado. Reglamento (CE) n° 1234/2001. Contingente arancelario n° 09.4061

- Toldsats 50 %. Forordning (EF) nr. 1234/2001. Toldkontingent nr. 09.4061

- 50 %-Satz erforderlich. Verordnung (EG) Nr. 1234/2001. Zollkontingent Nr. 09.4061

- Ζητούμενος δασμός 50 %. Κανονισμός (ΕΚ) αριθ. 1234/2001. Δασμολογικές ποσοστώσεις υπ' αριθ. 09.4061

- 50 % duty requested. Regulation (EC) No 1234/2001. Tariff quota No 09.4061

- Droit 50 % demandé. Règlement (CE) n° 1234/2001. Contingent tarifaire n° 09.4061

- Dazio 50 % richiesto. Regolamento (CE) n. 1234/2001. Contingente tariffario n. 09.4061

- Gevraagd recht 50 %. Verordening (EG) nr. 1234/2001. Tariefcontingent nr. 09.4061

- Direito 50 % pedido. Regulamento (CE) n.o 1234/2001. Contingente pautal n.o 09.4061

- Pyydetty tullinalennus 50 %. Asetus (EY) N:o 1234/2001. Tariffikiintiö N:o 09.4061

- Begärd tullsats 50 %. Förordning (EG) nr 1234/2001. Tullkvot nr 09.4061.

Når den pågældende forsendelse overgår til fri omsætning, afskriver toldstedet kun på importlicensen, hvis opfyldelsen af følgende kvalitetskriterier for den indførte byg:

- rumvægt: 60,5 kg/hl og derover

- beskadigede kerner: 1 % og derunder

- vandindhold: 13,5 % og derunder

- bygkerner af sund og sædvanlig handelskvalitet: 98 % og derover

er attesteret ved hjælp af:

- enten en attest for den analyse, som toldmyndighederne på det sted, hvor forsendelsen overgår til fri omsætning, har foretaget på importørens anmodning

- eller en kvalitetsattest for importeret byg, som udstedes af en offentlig myndighed i oprindelseslandet, og som er anerkendt af Kommissionen. I dette tilfælde udtages der på det toldsted, hvor overgangen til fri omsætning finder sted, prøver af mindst 5 % af den importerede ladning, som analyseres med henblik på at kontrollere, at kravene opfyldes.

4. Inden udgangen af den pågældende årsperiode indgiver importøren en ansøgning om tildeling af nedsat told efter modellen i bilag II til de kompetente myndigheder i den medlemsstat, hvor forsendelsen overgår til fri omsætning. Ansøgningen om nedsat told tages kun i betragtning, hvis den ledsages af:

- bevis for, at ansøgeren er en fysisk eller juridisk person, der har drevet kornhandel i mindst 12 måneder, og som er registreret i den medlemsstat, hvor ansøgningen indgives

- bevis for, at ansøgeren hos det kompetente organ i den medlemsstat, hvor forsendelsen overgår til fri omsætning, har stillet en sikkerhed på 10 EUR/ton

- ansøgerens skriftlige tilsagn om, at hele forsendelsen senest seks måneder efter datoen for antagelse af angivelsen om overgang til fri omsætning vil blive forarbejdet til malt, der skal anvendes til fremstilling af øl, som skal lagres i tanke indeholdende bøgetræ, senest 150 dage efter udløbet af fristen for forarbejdning til malt.

5. Bestemmelserne om forsendelse af varer med henblik på deres forarbejdning til malt, jf. artikel 2, stk. 5, i forordning (EF) nr. 1249/96, anvendes. Den kompetente myndighed skal endvidere kontrollere, at malten inden 150 dage forarbejdes til øl, som lagres i tanke indeholdende bøgetræ.

Artikel 3

1. Medlemsstaterne giver den første arbejdsmandag i hver måned til og med den 4. december 2002 efter modellen i bilag III pr. telex, telefax eller telegram Kommissionen meddelelse om de mængder, for hvilke der blev indgivet ansøgninger om tildeling af nedsat told i den foregående måned, jf. artikel 2, stk. 3. Endelig giver medlemsstaterne senest den 11. januar 2003 pr. telex, telefax eller telegram Kommissionen meddelelse om de mængder, for hvilke der blev indgivet ansøgninger om tildeling af nedsat told indtil den 31. december 2002.

2. Hvis den samlede mængde, for hvilken der indgives ansøgninger, overstiger den i artikel 2, stk. 1, omhandlede mængde, giver Kommissionen på grundlag af de af medlemsstaterne indsendte meddelelser senest tre arbejdsdage efter udløbet af de i stk. 1 omhandlede frister medlemsstaterne meddelelse om den periode for indgivelse af ansøgninger om tildeling af nedsat told, for hvilken ansøgningerne kan accepteres, og om nødvendigt meddelelse om den mængde, der kan indføres med den nedsatte told på 50 % for den eller de ansøgninger, som indgives den sidste dag i denne periode.

3. Det kompetente organ i den medlemsstat, hvor ansøgningen om tildeling af nedsat told indgives, udsteder en attest med angivelse af den mængde, for hvilken der kan ske delvis refusion af tolden, jf. artikel 880 i forordning (EØF) nr. 2454/93. Attesten, der udfærdiges efter modellen i bilag I, udstedes kun for de ansøgninger, der kan accepteres inden for den i stk. 2 fastsatte grænse, og for hvilke importøren fremlægger følgende beviser:

- bevis for forarbejdning til malt, jf. artikel 2, stk. 5, litra c), i forordning (EF) nr. 1249/96

- den i artikel 2, stk. 2, omhandlede importlicens, der er behørigt afskrevet af det toldsted, hvor forsendelsen overgår til fri omsætning, og

- en supplerende attest, der godtgør, at malten er blevet forarbejdet til øl, som lagres i tanke indeholdende bøgetræ, inden for den i artikel 2, stk. 1 fastsatte frist. Denne attest udstedes af den toldtjeneste, der skal kontrollere, at byggen er forarbejdet til malt.

4. Ansøgninger om delvis refusion af importtold indgives af importørerne til det toldsted, hvor toldbehandlingen har fundet sted. Ansøgninger om refusion skal ledsages af:

a) importlicensen eller en bekræftet kopi heraf

b) den i stk. 3 omhandlede attest, og

c) angivelsen om overgang til fri omsætning for den pågældende indførsel.

Refusionsbeløbet pr. ton er lig med 50 % af den fulde toldsats på dagen for overgang til fri omsætning, nedsat med 8 EUR/ton, hvis den toldnedsættelse, der er fastsat i artikel 2, stk. 5, i forordning (EF) nr. 1249/96, er blevet anvendt.

Artikel 4

Den sikkerhed på 10 EUR/ton, der er omhandlet i artikel 2, stk. 3, andet led, frigives:

a) for de mængder, der faktisk er forarbejdet, og for hvilke der er ansøgt, men ikke bevilget nedsat told, og

b) for de mængder, der for hver ansøgning er bevilget nedsat told, hvis:

- byggens kvalitet, som fastslået i kvalitets- eller analyseattesten, opfylder kriterierne i artikel 2, stk. 2, andet afsnit

- licensansøgeren fører bevis for den i artikel 2, stk. 4, omhandlede særlige endelige anvendelse, som godtgør, at anvendelse har fundet sted inden for den frist, der er fastsat i det skriftlige tilsagn, som er omhandlet i artikel 2, stk. 3, tredje led.

Artikel 5

Ved anvendelse af denne forordning gælder følgende:

a) ved "beskadigede kerner" forstås kerner af byg, andre kornarter og flyvehavre, der viser tegn på beskadigelser, herunder forringelser, som skyldes sygdomme, frost, varme, insekter eller svampe, dårlige vejrforhold og alle andre materielle beskadigelser

b) ved "bygkerner af sund og sædvanlig handelskvalitet" forstås bygkerner eller dele af bygkerner, som ikke er beskadigede kerner, jf. definitionen i litra a), bortset fra bygkerner, som er beskadiget på grund af frost eller svampe.

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juni 2001.

På Kommissionens vegne

Franz Fischler

Medlem af Kommissionen

(1) EFT L 120 af 28.4.2001, s. 1.

(2) EFT L 181 af 1.7.1992, s. 21.

(3) EFT L 193 af 29.7.2000, s. 1.

(4) EFT L 161 af 29.6.1996, s. 125.

(5) EFT L 256 af 10.10.2000, s. 13.

(6) EFT L 253 af 11.10.1993, s. 1.

BILAG I

>PIC FILE= "L_2001168DA.001602.TIF">

BILAG II

>PIC FILE= "L_2001168DA.001604.TIF">

BILAG III

>PIC FILE= "L_2001168DA.001606.TIF">